**Župa Presvetog Srca Isusova, Palmotićeva 31, Zagreb**

**ŽUPNI LISTIĆ broj 457**

Nedjelja 29.  rujna 2024.

**26. NEDJELJA KROZ GODINU “B”**

**Evanđelje: Mk 9,38-43.45.47-48.**

U ono vrijeme: Ivan reče Isusu:

“Učitelju, vidjesmo jednoga kako u tvoje ime izgoni zloduhe. Mi smo mu branili jer ne ide s nama.” A Isus reče: “Ne branite mu! Jer nitko ne može učiniti nešto silno u moje ime pa me ubrzo zatim pogrditi. Tko nije protiv nas, za nas je.”

“Uistinu, tko vas napoji čašom vode u ime toga što ste Kristovi, zaista, kažem vam, neće mu propasti plaća.”

“Onomu naprotiv tko bi sablaznio jednoga od ovih najmanjih što vjeruju, daleko bi bolje bilo da s mlinskim kamenom o vratu bude bačen u more.”

“Pa ako te ruka sablažnjava, odsijeci je. Bolje ti je sakatu ući u život nego s obje ruke otići u pakao, u oganj neugasivi. I ako te noga sablažnjava, odsijeci je. Bolje ti je hromu ući u život nego s obje noge biti bačen u pakao. I ako te oko sablažnjava, iskopaj ga. Bolje ti je jednooku ući u kraljevstvo Božje nego s oba oka biti bačen u pakao, gdje crv njihov ne gine niti se oganj gasi.”

**Komentar župnika:**

Više nas toga danas potiče na čuđenje: Prvo je radikalan govor o odstranjivanju organa koji nas sablažnjavaju, tj. vode u zlo i grijeh. Sigurno da Isus ne potiče samoozlijeđivanje ili sakaćenje, nego zapravo želi reći: Prekini s krađom ako si pohlepan i radiš po principu “lijeva ruka - desni džep”! Prekini s odlascima na mjesto bliže grešne prigode, neka te tamo “noge ne nose”! I ako ti oko titra od zabranjenih pogleda zatvori kapke, svladaj se, presijeci lanac zloće i bit ćeš spašen. Dakle, odsjeci uzicu koja te vodi u grijeh i podnesi žrtvu za čisto srce, koja najčešće nije mala i iziskuje veliko svladavanje i askezu!

Drugo što nas začuđuje je tako visoka cijena samo jedne čaše vode koju Isus nagrađuje neprolaznom plaćom. Iako je voda na velikoj cijeni baš u pustinjskim krajevima ipak presudna je povezanost s Isusom. Biti Isusov, biti kršćanin, ići na Misu u vjeronauk treba nam biti na ponos i ako u ovom svijetu i doživimo pogrde zbog Isusa, znajmo da nas on neće iznevjeriti.

I teće što nas začuđuje je djelotvornost ozdravitelja izvan Isusovog kruga, ali u ime Isusovo. On nije pripadao zajednici apostola, ali je vjerovao u Isusa kao Sina Božjega koji pobjeđuje Zloga i svako zlo.

To je i nama poruka dok razmišljamo, iako u liturgiji nedjelja ima prednost, o svetim arkanđelima i o vlastitim anđelima čuvarima, a što kao župa na ovu nedjelju činimo. Anđeli se silno za nas zauzimaju, spašavaju nas od nevolja svijeta i zločestih ljudi i slino žele da i naše odluke budu takve: Bit ću uz Isusa, a odbaciti sve što vodi u propast i tijela i duše.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **SV. MISE**   |  |  | | --- | --- | | **NEDJELJA**  29. 9. 2024. | **RADNI TJEDAN**  30.9.–5.10. | | 8.00: ŠTAMBUK | 7.00 ŠTAMBUK | | 9.30: BALATINAC | 8.00 PETRIČEVIĆ | | 11.00: KOČIŠ | 9.00 ŠTANFEL | | 12.15: PETRIČEVIĆ | 12.00 BALATINAC | | 17.00: BILIĆ | 19.00 BILIĆ | | 19.00: SKELIN |  | | **ISPOVIJEDANJE**   |  |  | | --- | --- | | **NEDJELJA**  29. 9. 2024. | **RADNI**  **TJEDAN**  30.9.-5.10. | | 7.30-13.00 | 6.30- 9.30 | | 16.30-18.00    18.30-20.00 | 11.00-12.30  18.30-20.00 | | **PRVI PETAK 4. 10.**   |  |  |  | | --- | --- | --- | | **SV. MISE**  6, 7, 8, 9,  11, 12, 17  i 19 sati | | **ISPOVIJED**  5.30 – 13  16.30 – 20 | |  |  | |  |  | |  |  | |  |  | |  |  | |

|  |
| --- |
| O B A V I J E S T I |

|  |  |
| --- | --- |
| Ponedjeljak, 30. | Spomendan: Sv. Jeronim, prez. i crkveni naučitelj |
| Utorak, 1. 10. | Spomendan: Sv. Terezija od Djeteta Isusa, djev. i crk. nauč. |
| Srijeda, 2. 10. | Spomendan: Sv. Anđeli Čuvari |
| Petak, 4. 10. | Spomendan: Sv. Franjo Asiški, redovnik |
| **NEDJELJA, 6.10.** | **26. NEDJELJA KROZ GODINU “B”** |

**KRUNICA NA KAMENITIM VRATIMA:** **Ponedjeljkom u 20** **sati**. To je večer **uoči početka listopada - mjeseca Gospine Krunice** pa posebno pozivamo na zajedničku i osobnu molitvu čitav mjesec.

**DUH. VJEŽBE U SVAKODNEVNOM ŽIVOTU:** Mjeseci listopad i studeni rezervirani su za prijave za Duhovne vježbe u svakodnevnom životu koje traju od 7. siječnja do 13. svibnja 2025. godine. **Prvo se treba prijaviti preko web stranice župe ili web stranice e-zupe**, ispuniti formular i nakon toga slijedi prijemni razgovor s p. Štambukom.

**VJERONAUK:** Odvija se po rasporedu i dogovoru sa s. Marijelom i p. Markom Petričevićem, a **za srednjoškolce** je dogovoren termin **subotom u 17 sati** pod vodstvom p. Petričevića, p. Skelina i SKACa.

**VJERONAUK ZA ODRASLE KOJI NISU PRIMILI SAKRAMENTE - KATEKUMENE:** **Prijave traju do 1. listopada** kod p. Siniše Štambuka, osobno, na telefon ili e-mail. Potaknite poznate da se jave!

**SV. JERONIM:** **U ponedjeljak u 18.30 svečanom sv. misom u crkvi u Maksimiru** bit će proslavljen zaštitnik župe sv. Jeronim.

**MINISTRANTI:** Susreti **subotom u 10.30 sati**

**BL. A. STEPINAC:  Sljedeću nedjelju u 10 sati u školi na Trnjanskoj Savici** bit će proslavljen župni zaštitnik bl. A. Stepinac jer je proslava s 3. listopada, dana kad je proglašen blaženim, prebačena na nedjelju.

**TISAK:** Poslužite se i **novim Glasom Koncila** i našim **Župnim listićem**.

|  |
| --- |
| MANJE JE VIŠE (LAIČKA KOLUMNICA [409]) |

**Tko nije protiv nas, za nas je**

Današnje evanđelje nas podsjeća da nije uvijek lako slijediti Isusa te da ga ponekad pogrešno razumijemo. To se naročito vidi u našim odnosima s drugim ljudima. Naravno, griješili smo i griješit ćemo, ali neka nas naše greške nauče da ih ne ponavljamo. Kad analiziramo te odnose moramo se uvijek moći pogledati u ogledalo bez grižnje savjesti.U svakom trenutku trebamo znati da smo u odnos dali najbolje što smo mogli bez fige u džepu i kojekakvih očekivanja zauzvrat. Isus nam je poukom „tko nije protiv nas, za nas je” dao uputu za ponašanje prema drugim ljudima. Njegova kritika nam govori da ni mi ne smijemo biti isključeni od kritike, ali da i mi smijemo zauzeti kritički stav prema sebi, ali i drugima. Kritika bi uvijek trebala biti konstruktivna da bi imala smisla, jer svaka destruktivna kritika zapravo zagađuje naše srce, a samim time i srca naših bližnjih. Ako smo odlučili slijediti Isusa, ne smijemo si dopustiti sablazni jer mu na taj način okrećemo leđa. Ljubomora, zavist, isključivost, omalovažavanje su naši postupci kojih često nismo svjesni. Postavljamo si pitanja zašto bi mi nekom nešto lijepo učinili ako on nama ne bi? Zašto bi se oko nečeg trudili ako drugi neće? Zašto bismo ulagali velik trud, a ne dobili za to zasluge? Kad god zapnem u odnosima i komunikaciji s drugima, sjetim se riječi mog dragog prijatelja koji kaže da ne treba niti želi reciprocitet u djelima koja činimo za druge, tj. ne smijemo očekivati usluge nazad. Ako nam je Isus uzor, nemojmo biti jedni drugima sablazan nego blagoslov. Neka druge obogati i oplemeni odnos s nama. Uvjerena da će nam se ipak dogoditi taj reciprocitet putem Božje milosti, u to sam se puno puta uvjerila.

Antonija Blažina

Izdaje župa Presvetog Srca Isusova, Palmotićeva 31, Zagreb, tel. 01/210 4451

zupalma@email.t-com.hr, godina VII, <http://www.zupa-presvetog-srca-isusova.hr/>